《送李镇北归》
宋代·吕陶

昔为并晋游，识子十数载。当时乡曲誉，学行已可爱。

公卿察廉孝，一命果沾霈。飘然从宦游，万里适剑外。

标操本孤直，锋棱苦磨淬。研味冰蘖间，规为准绳内。

素节虽有常，往往骇流辈。违顺既殊途，指此作瑕颣。

好恶贵必察，丁宁昔贤诲。群言徒尔为，终有公议在。

北归太行道，极顶见嵩岱。下视丘与阜，岌屹殊琐碎。

洪河天外来，势欲浮大块。吁嗟众流小，奔走争合汇。

长吟助超轶，壮气增感慨。善恶忌太明，与夺宜少晦。

此语所系重，非特论进退。数路盛得人，期君赴亨会。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。